Sklep VIII R 9/2007
Sodna praksa Vrhovnega sodišča, 2007-05-16

spor o pristojnosti - stvarna pristojnost - nesreča pri delu - odškodninski spor - zavarovalnica

Tožnica je bila v času nesreče pri delu zaposlena v I. d.d. in ne pri toženi stranki (zavarovalnici), zato ne gre za spor med delavcem in delodajalcem. Iz podatkov o kompetenčnem dejanskem stanju tudi ne izhaja, da gre za spor o pravicah in obveznostih iz razmerja med delavko in uporabnikom, h kateremu je bila delavka napotena na delo na podlagi dogovora med delodajalcem in uporabnikom. V obravnavni zadevi gre zato za odločanje v sporu iz civilno pravnega razmerja, v katerem je potrebno postopati po pravilih pravdnega postopka.

Za odločanje v tej zadevi je stvarno pristojno Okrožno sodišče v Ljubljani.

Tožnica je dne 15.9.2005 vložila tožbo pri Okrožnem sodišču v Ljubljani. V njej navaja, da je dne 18.4.2003 utrpela nesrečo pri delu v I. d.d., kjer je zaposlena. Na podlagi zavarovanja pred odgovornostjo zahteva od tožene stranke povračilo nepremoženjske škode zaradi telesnih bolečin, strahu, duševnih bolečin zaradi zmanjšanja življenjske aktivnosti in skaženosti.

Okrožno sodišče v Ljubljani se je s sklepom z dne 13.12.2005 izreklo za stvarno nepristojno za odločanje v tem sporu in odstopilo zadevo Delovnemu in socialnemu sodišču v Ljubljani. V razlogih sklepa se je sklicevalo na 19. člen Zakona o pravdnem postopku (ZPP, Uradni list RS, št. 26/99 in nadalj.) in na 5. člen Zakona o delovnih in socialnih sodiščih (ZDSS-1, Uradni list RS, št. 2/2004).

Delovno in socialno sodišče v Ljubljani pristojnosti ni sprejelo. V skladu z 19. členom ZDSS-1 ter 24. in 25. členom ZPP je predlagalo Vrhovnemu sodišču, da odloči v sporu o pristojnosti. Navedlo je, da zavarovalnica ni tožena kot sospornik, temveč kot edina tožena stranka. Glede na določbo 5. člena ZDSS-1 zato ni podana pristojnost delovnega sodišča za odločanje v tem sporu.

Za odločanje v tej zadevi je stvarno pristojno Okrožno sodišče v Ljubljani.

Delovna in socialna sodišča kot specializirana sodišča so pristojna za reševanje tistih sporov, za katere tako določa zakon. Ti spori so po 1.1.2005 opredeljeni v 5., 6. in 7. členu ZDSS-1. Med temi je v 5. členu zakona določeno tudi, da je delovno sodišče pristojno za odločanje o pravicah, obveznostih in odgovornostih iz delovnega razmerja med delavcem in delodajalcem oziroma njihovimi pravnimi nasledniki. To vključuje tudi spore o odškodnini za premoženjsko in nepremoženjsko škodo zaradi nesreče pri delu, v katerih kot stranki nastopata delavec in delodajalec. Drugi odstavek 5. člena ZDSS-1 določa, da je delovno sodišče pristojno za odločanje tudi, če je v odškodninskem sporu, za katerega je podana pristojnost delovnega sodišča po določbah tega zakona, zavarovalnica tožena kot sospornik.

Iz navedb obeh strank in prilog v spisu izhaja, da je bila tožnica v času nesreče pri delu zaposlena v I. d.d. in ne pri toženi stranki. Ne gre torej za spor med delavcem in delodajalcem. Iz podatkov o kompetenčnem dejanskem stanju tudi ne izhaja, da gre za spor o pravicah in obveznostih iz razmerja med delavko in uporabnikom, h kateremu je bila delavka napotena na delo na podlagi dogovora med delodajalcem in uporabnikom (c točka prvega odstavka 5. člena ZDSS-1). Zato gre za odločanje v sporu iz civilno pravnega razmerja, v katerem je potrebno postopati po pravilih pravdnega postopka (1. člen ZPP).

Glede na navedeno je Vrhovno sodišče Republike Slovenije na podlagi 2. odstavka 25. člena ZPP sklenilo, da je za odločanje v tej zadevi stvarno pristojno Okrožno sodišče v Ljubljani.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.